**Beslutningsreferat – ordinært møde i Det Nationale Integrationsråd, torsdag d. 16. maj 2024**

**Deltagere**

**Rådet:** Maria Kavita Nielsen, Christian Marcussen, Ilham Mohamed, Madina Shafiqi, Nikola Bosic, Roya Moore, Simon El-Zeinab, Thomas Hoffmann, Zeljka Secerbegovic

**Sekretariatet:** Emilie Bjørn Boisen, Nadja Glavas, Hannah von Spreckelsen-Syberg.

**Afbud:** Muhsin Türkilmaz, Desalegn Tufa, Hetav Rojan, Selcuk Mehmet Özcan.

**Om referatet**

Dette er et beslutningsreferat. Derfor indeholder referatet kun de punkter, hvor der blev taget beslutninger, samt relevant baggrundsinformation for de beslutninger.

Dagsordenen for mødet kan findes på Rådets hjemmeside.

**Punkt 3: Statsborgerskab – anbefaling fra unge-udvalget**

På baggrund af dels oplægget fra Institut for Menneskerettigheder, dels fremlæggelsen af første udkast til policy papiret om anbefalinger af udvalgte dele af reglerne for statsborgerskab, og dels den efterfølgende diskussion i Rådet, blev det besluttet at revidere udkastet.

Udkastet skal primært fokusere tydeligere på den tilgængelige videns betoning af uhensigtsmæssigheder af uddannelsesmæssig karakter ved at uddannelse ikke tæller med som beskæftigelse, når efterkommere skal søge om dansk statsborgerskab. Udkastet skal endvidere indeholde et afsnit om at uberettigede sigtelser ikke må komme ansøgere til last, lige som at administrative anbefalinger om fx mere gennemsigtighed og kortere sagsbehandlingstid skal bibeholdes i udkastet.

Sekretariatet udarbejder en ny version af anbefalingerne, og det er hensigten at en endelig version af policy papiret kan vedtages på næstkommende rådsmøde i september 2024.